Neustadt am Rübenbergen sijainti Hannoverin alueella (Region Hannover). Pienemmässä kuvassa alueen sijainti Ala-Saksin osavaltiossa.
**Neustadt am Rübenberge** on kaupunki Hannoverin alueella Ala-Saksin osavaltiossa Saksassa. Siitä käytetään myös lyhennettyä nimeä Neustadt a. Rbge.

Maantiede
---------

Neustadt am Rübenberge sijaitsee Pohjois-Saksan alangon eteläosassa noin 27 kilometriä Hannoverista luoteeseen ja noin 120 kilometriä Hampurista etelään. Siihen liitettiin 33 maalaiskuntaa vuonna 1974, ja se on pinta-alaltaan Saksan laajimpia kuntia. Kantakaupunki Neustadt sijaitsee kunnan eteläosassa. Allerin 280-kilometrinen sivujoki Leine virtaa kaupungin halki kohti pohjoista.

Historia
--------

Neustadtin alueella on asuttu kivikaudelta alkaen. Kaupungin perusti kreivi Bernhard II. von Wölpe noin vuonna 1200 ja siitä on ensimmäinen asiakirjamaininta vuodelta 1215. Eräät Neustadtin kylistä ovat vanhempia, Bordenau mainitaan jo 889. Neustadtiin rakennettiin linnoitus castrum Rouenberg, ja ajan mittaan nimi sai muodon Rübenberg. Vuonna 1505 Welfin sukuun kuulunut herttua Erich I von Calenberg teki Neustadtista toisen hallintopaikkansa. Linnoitus paloi osin 1563 ja Erich I:n poika Erich II nuorempi rakennutti jälleenrakennuksen yhteydessä Schloss Landestrostin. Neustadt ympäristöineen muuttui evankelis-luterilaiseksi 1543 ja siellä käytiin huomiota herättäneitä noitaoikeudenkäyntejä. Neustadt koki historiansa tuhoisimman kaupunginpalon 1727, minkä jälkeen se rakennettiin nykyiseen ruutukaavansa.

Rautatieyhteyden Neustadt sai joulukuussa 1847. Kaupungin hyvään alkuun päässyt teollistuminen koki takaiskun, kun paikallinen turvetuotanto ei riittänyt ylläpitämään teräksenvalmistusta. 1900-luvun suursodista Neustadt selvisi suhteellisin vähin vaurioin. Toisen maailmansodan jälkeen kaupungin väkiluku kasvoi pakolaisvirran seurauksena. Jälleenrakennus lähti ripeästi käyntiin 1940-luvun lopulla, jolloin perustettiin uusia teollisuuslaitoksia. Vuoden 1974 kuntaliitokset kasvattivat Neustadtin väkiluvun 40 000:een. Kaupungista tuli osa uutta Region Hannoveria vuonna 2001.

Neustadt am Rübenbergen historiallisia rakennuksia ovat muun muassa vanhassakaupungissa sijaitseva keskiaikainen Liebfrauenkirche, Schloss Landestrost 1500-luvulta ja raatihuone vuodelta 1728. Raatihuone oli hallinnollisessa käytössä vuoteen 1935.

Talous ja liikenne
------------------

Neustadt am Rübenbergen talouden runkoina ovat palvelusektori ja teollisuus. Gemeinschaft für Wirtschaftsförderung e.V. pyrkii kehittämään kaupungin talouselämää laaja-alaisesti. Neustadt on Hannoverin paikallisliikenteen piirissä. Sen rautatieasema, Bahnhof Neustadt Rübenberge, sijaitsee rataosuudella Bremen–Hannover. Lisäksi kaupungissa on kolme rautatiepysäkkiä: Hagen, Eilvese ja Poggenhagen. Neustadtin itäpuolitse kulkee moottoritie BAB 7 ja eteläpuolitse BAB 2, jolta on yhteys kaupungin katuverkkoon Bundesstraße 6:n välityksellä.

Lähteet ja viitteet
-------------------

1. ↑  Entfernung von Neustadt am Rübenberge, Deutschland nach Hannover, Deutschland *Entfernungsrechenenkm.com*. Viitattu 30.3.2024. (saksaksi)
2. ↑  Daten und Statistik *Neustadt-a-rbge.de*. Stadtverwaltung Neustadt am Rübenberge. Viitattu 30.3.2024. (saksaksi)
3. ↑  Kanufahren auf der Leine *Reiseland-niedersachsen.de*. Tourismusregion Aller-Leine-Tal. Viitattu 30.3.2024. (saksaksi)
4. 1 2  Stadtgeschichte *Neustadt-a-rbge.de*. Stadtverwaltung Neustadt am Rübenberge. Viitattu 22.4.2020. (saksaksi)
5. ↑  Liebfrauenkirche Neustadt am Rübenberge *Architektur-bildarchiv.de*. Thomas Robbin. Viitattu 30.3.2024. (saksaksi)
6. ↑  Ein Schloss an der Leine *Schloss-landestrost.de*. Stiftung Kulturregion Hannover. Viitattu 30.3.2024. (saksaksi)
7. ↑  Altes Rathaus Neustadt am Rübenberge *Steinhuder-meer.de*. Steinhuder Meer Tourismus GmbH. Viitattu 30.3.2024. (saksaksi)
8. ↑  Gemeinschaft für Wirtschaftsförderung e.V. *Neustadt-a-rbge.de*. Neustadt am Rübenberge. Viitattu 22.4.2020.
9. ↑  Unterwegs mit Bus und Bahn *Neustadt-a-rbge.de*. Neustadt am Rübenberge. Viitattu 30.3.2024. (saksaksi)

Aiheesta muualla
----------------

* Neustadt am Rübenberge, Ala-Saksi, Saksa — Sunrise, Sunset, and Daylength

CommonsCommons
Wikimedia Commonsissa on kuvia tai muita tiedostoja aiheesta **Neustadt am Rübenberge**.
Käännös suomeksiKäännös suomeksi Tämä artikkeli tai sen osa on käännetty tai siihen on haettu tietoja muunkielisen Wikipedian artikkelista.   
Alkuperäinen artikkeli: de:Neustadt am Rübenberge